ભાજપના વડોદરાના ત્રણ નારાજ ધારાસભ્યોએ સરકાર પર ગુસ્સો ઠાલવ્યો અને પછી માની પણ ગયા... વાહ, આટલા સંસ્કારી અને પ્રામાણિકતાથી છલોછલ એવા આ ત્રણેય મહાનુભાવોને પેટમાં શું દુખે છે અને પીડા શેની સહન કરે છે તે ભાજપના પ્રદેશ મોવડીઓ જ જાણી શકે છે. રિસામણાં અને મનામણાં એ ભાજપમાં ફેશન થઇ ગઇ છે. 1995માં કેશુભાઇ પટેલની સરકારના સમયથી તે ચાલતું આવ્યું છે. સત્તાધારી પાર્ટીના ધારાસભ્યએ મુખ્યમંત્રી, સરકાર કે પાર્ટી સામે બગાવત કરી હોય તેવી ભાગ્યેજ કોઇ ટર્મ પસાર થઇ હશે. કોંગ્રેસમાં પણ આવું હતું અને ભાજપમાં પણ આવું થાય છે. રાજકારણમાં કોઇ ઘટના નવાઇ પામવા જેવી હોતી નથી. ગુજરાતમાં ભાજપના પાંચ મુખ્યમંત્રી આવી ગયા છે. બે મુખ્યમંત્રી ભાજપ છોડનારા સભ્યો બન્યા છે. કુલ સાત મુખ્યમંત્રીઓ છેલ્લા 23 વર્ષમાં ગુજરાતની જનતાએ જોયા છે. નરેન્દ્ર મોદી સામે પણ 2004 થી 2007 દરમ્યાન બળવો થયો હતો. કહેવત છે કે સરકાર સામે કે મુખ્યમંત્રી સામે લડવું હોય તો પહેલાં જાતે સુપર પાવર બનવું પડે અન્યથા રાજનીતિમાંથી ફેંકાઇ જવાય છે. ભૂતકાળમાં ઘણાં દાખલા છે. બાકી તો છેલ્લા એક-દોઢ વર્ષથી શિવસેના ભાજપ અને મોદીની વિરોધના સૂર આલાપે છે છતાં ભાજપ તેની સાથે ગઠબંધન કરવામાં ગૌરવ અનુભવે છે. શિવસેનાના ફુંફાડાનો આ તાપ છે, જેમાં ભાજપ હસતે મુખે વિરોધ સહન કરી રહ્યું છે.